text: Quant Pinchonnès l'ot salué, 
   Lors li a dit la verité 
   De ce que demandé li a. 
   "Sire," fait il, "sachiez cil là 
   Qui ci endroit fit la bataille
   PageV02P152
   Ce fu Cléomadès, sans faille. 
   Sachiez que vraiement le sai ; 
   Car avoeques lui m'en alai. 
   Par le commant de mon seignour, 
   Nouveles plaines de douçour 
   Vous dirai, qui bien doivent plaire. 
   Clarmondine la debonaire, 
   Vostre fille, à Salerne vi 
   Le jour devant que j'en parti, 
   Saine et haitie et en bon point. 
   Or ne vous en soussiez point ; 
   Car sachiez, c'est veritez fine, 
   Que retrouvée a Clarmondine 
   Cléomadès ; et ce fut cil 
   Qui l'autrier geta de peril 
   En vostre court les III puceles."
   "Garde que tu dies nouveles," 
   Fait Carmans, "qui soient créables." 
   "Sire, cestes ferai estables," 
   Fait Pinchonnès, "et ne m'amez 
   Jamais, se ce n'est veritez." 
  